
«Ахмет Байтұрсынұлы: тұлға, тағылым, мұра» тақырыбында кездесу

Қазақстан Республикасында тіл саясатын дамытудың 2023 – 2029 жылдарға арналған тұжырымдамасы шеңберінде Қазақстан халқының тілдері күні мерекесі мен ұлт ұстазы Ахмет Байтұрсынұлының туған күнін атап өту бойынша 
іс-шаралар жоспарына сәйкес Министрліктің Ішкі әкімшілендіру департаменті Құжаттарды редакциялау және лингвистикалық тексеру басқармасының ұйымдастыруымен бірқатар іс-шаралар өткізілді.
Ағымдағы жылғы 10 қыркүйекте Министрліктің қызметкерлері үшін «Ахмет Байтұрсынұлы: тұлға, тағылым, мұра» тақырыбында  кездесу ұйымдастырылды. 
Кездесуді Министрлік аппаратының басшысы Асқар Сақтағанұлы Биахметов ашып, өз сөзінде Министрліктің бас сарапшысы Ербол Жұмабайды «Тіл шебері» республикалық байқауында І орын иеленуімен құттықтады.
«Қазақ мәдениеті және Ахмет Байтұрсынұлы» тақырыбында филология ғылымдарының кандидаты, жазушы, абайтанушы, Қазақстан Республикасы Ғылым және жоғары білім министрлігі Тіл саясаты комитетінің төрағасы Ербол Ердембекұлы Тілешов дәріс оқыды. Лектор Ұлт ұстазының өмір жолы, ғылыми қызметі мен мол мұрасы туралы кеңінен айтып, қатысушылармен пікір  алмасты.
Сонымен қатар, шара аясында Ішкі әкімшілендіру департаменті директорының орынбасары Айдар Серікұлы Министрліктің қызметкерлері арасында өткен «Ел – бүгіншіл, менікі – ертең үшін» эссе байқауының жеңімпаздарын марапаттады.
Байқауға 9 эссе ұсынылып, бағалау қорытындысы бойынша Халықаралық экономикалық ынтымақтастық департаментінің бас сарапшысы Диас Мұхамеджанның жұмысы үздік деп танылды.
Іс-шара қорытындысында қатысушылар QR-код арқылы кездесу барысында алған мәліметті бекіту мақсатында Ұлт ұстазының өмірі мен шығармашылығына қатысты танымдық викторина сұрақтарына жауап берді.


